钦定古今图书集成/明伦汇编/官常典/第627卷 > 林兴祖
## 钦定古今图书集成/明伦汇编/官常典/第627卷 > 林兴祖

按《元史》本传：“兴祖，字宗起，福州罗源人。至治二年，登
进士第，授承事郎，同知黄岩州事，三迁而知铅山州。
铅山素多造伪钞者，豪民吴友文为之魁，远至江淮、
燕蓟，莫不行使。友文奸黠悍鸷，因伪造致富，乃分遣
恶少四五十人为吏于有司，伺有欲告之者，辄先事
戕之，前后杀人甚众，夺人妻女十一人为妾。民罹其”
害，御冤不敢诉者十馀年。兴祖至官，曰：“此害不除，何
以牧民？”即张榜禁伪造者，且立赏募民首告。俄有告
者至，佯以不实斥去，又有告获伪造二人并赃者，乃
鞫之。款成，友文自至官，为之营救，兴祖命并执之。须
臾，来诉友文者百馀人，择其重罪一二事鞫之，狱立
具。逮捕其党二百馀人，悉寘之法。民害既去，政声籍
甚。江浙行省丞相别儿怯不花荐诸朝，升南阳知府，
改建德路同知，俱未任。至正八年，特旨迁为道州路
总管。行至城外，獞贼已迫其后，相去仅二十里。时湖
南副使哈剌帖木儿屯兵城外，闻贼至，以乏军需，欲
退兵。兴祖闻，即夜诣说留之。哈剌帖木儿曰：“明日得
钞五千锭、桐盾五百，乃可破贼。”兴祖许之。明日，甫入
城视事，即以恩信劝谕盐商，贷钞五千锭，且取郡楼
旧桐板为盾，日中皆备。哈剌帖木儿得钞，盾大喜，遂
留为御贼计。贼闻新总管至，一日具五百盾，以为大
军且至，中夕遁去。永明县洞猺屡窃发为民害。兴祖
以手榜谕之，皆曰：“林总管廉而爱民，不可犯也。”三年
不入境。春旱，虫食麦苗，兴祖为文祷之，大雨三日，虫
死而麦稔。已而罢兴作，赈贫乏，轻徭薄敛，郡中大治。
宪司考课，以道州为最。以年老致仕，终于家。